Document ID: 31985L0347

Direktiva Sveta
z dne 8. julija 1985
o spremembi Direktive 68/297/EGS o standardizaciji predpisov o brezcarinskem vnosu goriva, vsebovanega v rezervoarjih za gorivo gospodarskih motornih vozil
(85/347/EGS)
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti ter zlasti členov 75 in 99 Pogodbe,
ob upoštevanju predloga Komisije [1],
ob upoštevanju mnenja Evropskega parlamenta [2],
ob upoštevanju mnenja Ekonomsko-socialnega odbora [3],
ker je v Direktivi 68/297/EGS [4], kakor je bila spremenjena z Direktivo 83/127/EGS [5], določena minimalna količina goriva, vsebovanega v rezervoarjih za gorivo gospodarskih motornih vozil, za katero mora biti dovoljen brezcarinski vnos na notranjih mejah Skupnosti;
ker se mora zaradi lažjega prečkanja teh mej navedena količina v začetni fazi povečati za vozila, ki so oblikovana in ustrezna za prevoz potnikov; ker mora Svet pozneje odločiti o povečanju količine za vozila, ki so oblikovana in ustrezna za prevoz blaga;
ker je treba opredeliti izraz "standardni rezervoar za gorivo",
SPREJEL NASLEDNJO DIREKTIVO:
Člen 1
Direktiva 68/297/EGS se spremeni:
1. Člen 1 se nadomesti z naslednjim:
"Člen 1
V skladu s to direktivo države članice standardizirajo predpise o brezcarinskem vnosu goriva, vsebovanega v standardnih rezervoarjih za gorivo gospodarskih motornih vozil, ki potujejo prek skupnih meja med državami članicami."
2. Člen 2 se nadomesti z naslednjim:
"Člen 2
V tej uredbi:
- "gospodarsko motorno vozilo" pomeni vsako motorizirano cestno vozilo, ki je po svoji konstrukciji in opremi oblikovano in ustrezno za plačani ali brezplačni prevoz:
(a) več kakor devet oseb, vključno z voznikom;
(b) blaga;
- "standardni rezervoarji za gorivo" pomenijo rezervoarje, ki jih proizvajalec trajno vgradi v vsa motorna vozila iste vrste, kakor je zadevno vozilo, in katerih stalni rezervoarji omogočajo, da se gorivo neposredno uporablja za pogon in po potrebi za delovanje sistema hlajenja.
Tudi rezervoarji za plin, vgrajeni v motorna vozila, ki so oblikovana za neposredno uporabo plina kot goriva, štejejo za standardne rezervoarje za gorivo."
3. Odstavek 1 člena 3 se nadomesti z naslednjim:
"1. Države članice dovolijo brezcarinski vnos naslednjih količin goriva, vsebovanega v standardnih rezervoarjih za gorivo gospodarskih motornih vozil:
(a) 200 litrov na vozilo in na potovanje za vozila, ki so oblikovana in ustrezna za plačani ali brezplačni za prevoz blaga;
(b) 600 litrov na vozilo in na potovanje za vozila, ki so oblikovana in ustrezna za prevoz več kakor devet oseb, vključno z voznikom.
Svet na predlog Komisije po postopkih, predvidenih v Pogodbi za ta namen, pred 1. julijem 1986 odloči o povečanju količine brezcarinskega vnosa goriva, vsebovanega v standardnih rezervoarjih za gorivo vozil, navedenih v prvem pododstavku pod (a)."
4. Člen 5 se črta.
Člen 2
Države članice sprejmejo ukrepe, potrebne za uskladitev s to direktivo, najpozneje do 1. oktobra 1985. O tem takoj obvestijo Komisijo.
Člen 3
Ta direktiva je naslovljena na države članice.
V Bruslju, 8. julija 1985

Labels: 3
8
11
14